Kāzusā minētie fakti, personas un notikumi ir izdomāti. Jebkāda apstākļu vai notikumu sakritība uzskatāma par nejaušu. Lai arī kāzusa darbība noris reālā laikā, šis apstāklis nepierāda, ka kāzusa pamatā likti reāli notikumi.

*Kāzuss ir balstīts uz Latvijā spēkā esošajām tiesību normām. Ja līdz sacensību finālam kādā tiesību nozarē, kas apskatīta kāzusā, mainās normatīvais regulējums, tajā skaitā notiek normatīvā akta vai aktu spēka zaudēšana, grozīšana vai jauna normatīvā akta vai aktu pieņemšana vai spēkā stāšanās, šie grozījumi sacensību dalībniekiem nav jāņem vērā. Ja pēc sacensību sākuma nacionāla vai starptautiska tiesa vai tām pielīdzināma institūcija, tajā skaitā Satversmes tiesa, Eiropas Savienības tiesa, Eiropas Cilvēktiesību tiesa, Apvienoto Nāciju Organizācijas Cilvēktiesību komiteja vai citu valstu konstitucionālās, augstākās vai citas tiesas pieņem autoritatīvu skaidrojumu kādai tiesību problēmai, kas tieši neietekmē apstrīdētās normas, tad šāds skaidrojums var tikt izmantots. Ja skaidrojums attiecas uz apstrīdētajām normām, sacensību dalībniekiem ir jāizmanto tajā ietvertie argumenti, bet viņi nevar atsaukties uz skaidrojuma tiesiski saistošo spēku, ja tāds tam piemīt.*

*Kāzusā aprakstītie viedokļi skaidro un raksturo pušu pozīciju. Sacensību dalībnieku juridiskajai analīzei nav pilnībā jāsakrīt ar kāzusā aprakstītajiem pušu viedokļiem. Sacensību dalībniekiem ir jāievēro prasījuma robežas, savukārt argumentācijas izvēlē viņi var darboties salīdzinoši brīvi (piemēram, atrodot kādus citus normatīvus aktus, kuriem pretrunā varētu būt apstrīdētās normas, sacensību dalībnieki var pieteikumam pievienot arī šo normatīvo aktu analīzi).*

*Lai veicas! Legibus sumptis desinentibus legibus naturae utendum est!*

**Kāzuss tiesas procesa izspēlei**

**Biznesa augstskolā Turība**

**2020**

Kāzuss „Darba tiesībās”

[1] Kopš 2017. gada 1. aprīļa SIA „Tri Bio ANGEL” katru nedēļu nosūta uz Somiju 10 darbiniekus – zinātniekus ar doktora grādiem dažādās mikrobioloģijas jomās, kuri iegūti Latvijas un pasaules augstskolās, darba pienākumu veikšanai 4 secīgas dienas - no pirmdienas līdz ceturtdienai, nosakot, ka darbinieki strādā pēc Latvijas normatīvajiem aktiem.

[1.1] Darbiniekus Somijā uzņem Suomi Biker OÜ, kuras vienīgais pārvaldes institūcijas dalībnieks ir Ragnārs Ragnersens. Suomi Biker OÜ nodarbojas ar dažādu zinātnisko projektu realizāciju mikrobioloģijā, tajā skaitā veic dažādus izmeklējumus un eksperimentus ar bifido baktērijām. Turklāt Suomi Biker OÜ ir viens no vadošajiem Ziemeļeiropas uzņēmumiem, kurš nodarbojas ar izmeklējumiem un projektu realizāciju mikrobioloģijā. Tiek lēsts, ka Suomi Biker OÜ kopējā ietekme uz tirgu, kurā tā darbojas, ir aptuveni 43 procenti.

[1.2] Papildus samaksai par darbu, kuru saņem uz Somiju nosūtītie darbinieki, viņi no Suomi Biker OÜ saņem arī komandējuma naudu. Komandējuma nauda tiek maksāta no Suomi Biker OÜ lielākā dalībnieka Nīderlandē reģistrētās BETTER FUTURE B.V. kases, kurai pieder 82 procenti no uzņēmuma kapitāla daļām. Pārējās uzņēmuma kapitāldaļas pieder Ragnāram Ragnersenam.

[2] 2019. gada 13. novembrī Somijas zinātnes arodbiedrība, saņemot sūdzību no somu zinātniekiem par to, ka Somijā tiek ievests ‘lētais’ darba spēks no Latvijas, kas rada neveselīgu konkurenci somu zinātniekiem, lēma, ka šāda situācija nav pieļaujama, un lai aizsargātu somu zinātniekus pret nevienlīdzīgu attieksmi darba tirgū, ceļama prasība tiesā par SIA „Tri Bio ANGEL”, liedzot tai nosūtīt darbiniekus no Latvijas uz Somiju, kā arī aizliedzot Suomi Biker OÜ sadarboties ar citu valstu zinātniekiem, jo tādējādi citu valstu zinātniekiem tiek radīti labvēlīgāki apstākļi attiecībā pret somu zinātniekiem. Tas grauj nacionālo identitāti un rada nevienlīdzīgu attieksmi tirgū, kas nevar būt tiesisku rīcību demokrātiskā valstī. Ceļot prasību, arodbiedrība lēma, ka jālūdz arī pagaidu noregulējums lietā, liedzot Suomi Biker OÜ uzņemt un nodarbināt citu valstu zinātniekus Somijā.

[2.1] 2019. gada 20. novembrī Somijas zinātnes arodbiedrība cēla Somijas darba lietu tiesā, ar kuras 2019. gada 26. novembra lēmumu piemērots pagaidu noregulējums lietā, liedzot Suomi Biker OÜ uzņemt un nodarbināt citu valstu zinātniekus Somijā. Tiesa uzskatīja, ka pastāv pirmšķietams pamats prasības apmierināšanai, kā arī šāda vieda pagaidu noregulējums ir samērīgs ar, iespējams, pieļautās rīcības sekām.

[3] Zelgma Zigirizemiriene, kura ir Latvijas mikrobiologu arodbiedrības biedre kopš 2008. gada, un ir nodarbināta SIA „Tri Bio Angel” kopš 2010. gada un ir viena no tām zinātniecēm, kuru sūtīja darbam Somijā, vērsās pie darba devēja, norādot, ka uzskata, ka šāda situācija nav taisnīga un tiesiska, ka viņai nu ir liegts strādāt Somijā viņai nesaprotamu iemeslu dēļ. Uzskata, ka šāda situācija ir diskriminējoša un rada nevienlīdzīgu attieksmi pret viņu kā zinātnieci. Tas ierobežo ne tikai viņas tiesības uz strādāt algotu darbu, bet arī ierobežo viņas tiesības uz taisnīgu un apmierinošu atlīdzību par darbu. Viņas ienākumi bija plānoti un viņa lēma par nekustamā īpašuma ieguvi ar atlikto maksājumu, noslēdzot vienošanos ar trešo personu. Taču tagad viņas iespējas izpildīt uzņemtās saistības ir apdraudētas no viņas neatkarīgu iemeslu dēļ, kas viņai var radīt papildus izdevumus un pat zaudējumus. Tādējādi Zelgma uzskata, lai arī viņa nevar strādāt Somijā, viņai būtu saglabājami visi tie labumi, kurus viņa saņēma strādājot Somijā, jo tas nav no viņas atkarīgs apstāklis, ka viņai faktiski ir liegta iebraukšana darbam Somijā viņas specialitātē, kas tajā pašā laikā ir pārvietošanās brīvības aizskārums, kas ir Eiropas Savienības pamatvērtība. Pretējā gadījumā viņa būs spiesta vērsties ar prasību pret uzņēmumu tiesā, kur uzņēmumam būs ne tikai jāatlīdzina viņai negūtā peļņa, bet arī izdevumi saistībā ar lietas vešanu, jo viņa ir gatava nolīgt visspējīgākos advokātus darba tiesību jautājumos.

[3.1] Izvērtējot Zelgmas iebildumus, uzņēmums norādīja, ka tas ir nepārvaramas varas apstāklis, kas izslēdz uzņēmuma atbildību, jo uzņēmums šādas sekas nevarējis paredzēt un tās iestājušās no uzņēmuma neatkarīgu iemeslu dēļ. Uzņēmuma nostāja ir tāda, ka Zelgmai maksājama tikai darba alga, kura ir noteikta darba līgumā. Pārējo maksājumu veikšana neesot uzņēmuma pienākums.

[3.2] Saņemot uzņēmuma iebildumus, Zelgma par tiem informēja arodbiedrību un lūdza attiecīgi rīkoties. Tāpat Zelgma par uzņēmuma nostāju informēja pārējos kolēģus, kuri regulāri tika sūtīti darbam uz Somiju, kā arī lūdza rīkoties, ceļot prasību tiesā, konstatējot nevienlīdzīgas attieksmes esamību un lūdzot nodrošināt viņai tādu pašu darba samaksu un saņemamos labumus, kurus viņa saņēma līdz brīdim, kad Somijas darba lietu tiesa pieņēma pagaidu noregulējumu. 2019. gada 10. decembrī Zelgma cēla prasību tiesā pret SIA „Tri Bio Angel” par vienlīdzīgas attieksmes principa pārkāpumu, lūdzot arī nodrošināt viņai tādu pašu darba samaksu un saņemamos labumus. Atlīdzināt morālo kaitējumu 10 000 *euro* apmērā.

[3.3] Atzīmējams, ka zinātnieku alga mikrobioloģijas jomā Latvijā ir aptuveni 12 *euro* stundā, bet Somijā 31 *euro* stundā. SIA „Tri Bio Angel” saviem darbiniekiem maksāja 14 *euro* stundā, kas bija darba līgumā noteiktā darba samaksa, bet tiem darbiniekiem, kuri tika sūtīti papildus darbam uz Somiju, uzņēmums piemaksāja vēl 8 *euro* stundā par laiku, kamēr darbinieki atradās Somijā. Turklāt BETTER FUTURE B.V. maksāja komandējuma naudu šiem darbiniekiem 125 *euro* dienā katram.

[4] SIA „Tri Bio Angel” vadība uzskatīja, ka Zelgma rīkojas pretēji labiem tikumiem un zinātnes ētikas principiem, ar savu rīcību kaitējot Latvijas zinātnei un kopējam valsts tēlam. 2020. gadā 9. janvārī sekoja lūgums Latvijas Zinātņu akadēmijai un Latvijas Mikrobiologu biedrībai izvērtēt vai Zelgmas Zigirizemirienes rīcība ir savienojama ar eksperta un zinātnieka amatu.

[4.1] 2020. gadā 14. janvārī Latvijas Mikrobiologu biedrības disciplinārkomisija pieņēma lēmumu izslēgt Zelgmu no biedrības, atzīstot, ka Zelgmas rīcībā ir saskatāmi rupji ētikas pārkāpumi, kuri rada negatīvu reputāciju biedrībai un Latvijai un kuri liedz viņai turpmāk būt par biedru Latvijas Mikobiologu biedrībā.

[4.2] Latvijas Zinātņu akadēmija atbildes vēstulē norādīja, ka tā nav pirmā šāda veida ziņa un lietas izvērtēšanai ir nepieciešams laiks un resursi, tāpēc atbildi sniegšot aptuveni 4 mēnešu laikā no starpatbildes nosūtīšanas.

[5] Sagatavojiet argumentāciju Zelgmas Zigirizemirienes prasībai pret SIA „Tri Bio Angel”.

[6] Sagatavojiet SIA „Tri Bio Angel” pretprasību par zaudējumu atlīdzināšanu no Zelgmas Zigirizemirienes 50000 *euro* apmērā.

Argumentācijā ir jāiekļauj:

1. Latvijas Republikas Satversmes regulējums darba un sociālo tiesību jomā;
2. Uzdevuma izvērtējums no privāttiesību viedokļa;
3. Eiropas Savienības tiesības par brīvu preču, pakalpojumu, kapitāla un cilvēku kustību;
4. Tiesību principu analīze;
5. Atsauce uz Eiropas Savienības tiesas praksi;
6. Atsauces uz Latvijas tiesu praksi.